**O stea polară**

*Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am înălţat cu pana, din cerneală,

Castele pe nisip... s-au prăbuşit

Când vântul a bătut, la prima pală

S-a dus pe apă tot ce-am construit

Şi am privit cum vântul risipeşte

Filă cu filă din povestea mea,

Cum inima e strânsă într-un cleşte,

Iar cleştele era în mâna ta.

S-au dus şi vise, au murit speranţe

Şi am crezut că totul s-a sfârşit,

Că voi plăti mereu numai creanţe...

Dar n-am căzut, din noapte s-a ivit

O stea polară ce mi-a-ntis o mână,

M-a ridicat pe cer dintr-un abis

Spunându-mi că va fi cu mine până

Ne vom dori să construim alt vis.

În doi am regăsit o primăvară,

Eternă, ca un dans nemuritor,

Magnolii albe să-nflorească iară -

De dragoste mi-a fost atât de dor.

Din volumul Ceremonia Iubirii -

Editura Rovimed Publishers Bacău - 2013